Erlendir miðlar fjalla um kynhneigð Jóhönnu 28. janúar 2009 18:57 Jóhanna Sigurðardóttir Skipan Jóhönnu Sigurðardóttur í embætti forsætisráðherra vekur athygli víða um heim . Sér í lagi sú staðreynd að hún yrði fyrsti samkynhneigði forsætisráðaherrann sem væri það fyrir opnum tjöldum . Miðlar víða um heim hafa fjallað um Jóhönnu og segja að hún verði fyrsti opinberlega samkynhneigði forsætisráðherra nokkurstaðar í heiminum taki hún við embættinu í nýrri ríkisstjórn Samfylkingar og Vinstri grænna . USA Today og fréttaveitan Associated Press hafa greint frá þessu en einnig fréttamiðla samkynhneigðra víða um heim . Stærsti fréttavefur samkynhneigðra í Evrópu , Pink news , fjallar stuttlega um efnahagsvanda Íslands og sviptingar í stjórn landsins en áherslan er á Jóhönnu . Íslendingar væru í fyrsta sinn á fá konu í embætti forsætisráðherra , konu sem væri einnig samkynhneigð . Breski fréttavefurinn UK Gay News fullyrðir að Jóhanna verði fyrsti opinberlega samkynhneigði forsætisráðherrann nokkur staðar í heiminum . Þess er þó getið að Per-Kristian Foss sem er samkynhneigður hafi tekið við forsætisráðherraembættinu í Noregi um tíma árið 2002 þegar Kjell Magne Bondevik hafi farið í stutt leyfi . Foss sé þó hvergi getið á listum yfir forsætisráðherra Noregs og teljist því varla með . Því er bætt við í umfjölluninni að það teljist ef til vill ekki frétt á Íslandi að samkynhneigður forsætisráðherra taki við á Íslandi þar sem kynhneigð fólks teljist einkamál þar og þar fyrir utan skipti það ekki máli .